 FARHIYA HUSSEIN Na WACHIRA MWANGI MAAFISA wakuu kutoka vitengo mbalimbali ambao walikuwa wakiongoza operesheni katika msitu wa Shakahola, wamesalia kuwa wasiri kuhusu mtazamo wao tangu mwanzo. Hata hivyo, sasa, kwa mara ya kwanza, wamezungumzia mauaji ya watu wengi katika msitu wa Shakahola na jinsi walivyopokea taarifa hizo. Baadhi ya maafisa wametaja uchunguzi huu kuwa kesi ya kipekee na ngumu zaidi katika miaka yao ya shughuli za kikazi kama maafisa wa usalama. Katika mahojiano ya moja kwa moja yaliyochapishwa katika jarida la Idara ya Upelelezi wa Makosa ya Jinai (DCI), maafisa hao walizungumza kwa kina kuhusu uzoefu wao kuhusiana na kesi ya mauaji ya halaiki Shakahola. Katika maandishi yaliyoandikwa na Inspekta Mkuu Mike Mugo, wapelelezi wakiongozwa na mkuu wa ofisi ya uchunguzi Abdallah Komesha walitaja kisa cha Shakahola kuwa mojawapo ya kesi ngumu wameshughulikia katika kazi yao ya polisi. Bw Komesha ambaye wakati huo alikuwa ni Mkurugenzi wa Ofisi ya Upelelezi katika Makao Makuu ya DCI aliteuliwa na mkuu wa DCI Mohamed Amin kuongoza uchunguzi wa Shakahola. Afisa huyo mkuu wa upelelezi, Bw Komesha alielezea kisa hicho kuwa na changamoto. Kulingana na Bw Komesha, “Kutokana na uzoefu wangu wa miaka 31 kama mpelelezi. Sijachunguza kesi ya kipekee kama hii.” Bw Komesha alibaini tofauti ya kesi hiyo ni kwa sababu baadhi ya mashahidi wana msimamo wao mkali huku waathiriwa na wahalifu wakiwa na mafunzo ya itikadi kali. Timu ya wataalam wa kina, wa taaluma mbalimbali, iliyohusisha nyanja mbalimbali za uchunguzi ikiwa ni pamoja na Ofisi ya Uchunguzi, ile ya mauaji, wapelelezi wa eneo la uhalifu, wachunguzi wa picha, Kitengo cha Polisi cha Kupambana na Ugaidi (ATPU), na maafisa wa DCI Malindi, walishirikiana ili kuhakikisha ufumbuzi wa kina na wa haraka wa kesi. Mbinu hii ilihusisha utekelezaji wa wakati mmoja wa shughuli mbalimbali ikiwa ni pamoja na upekuzi, uokoaji, ukamataji, mahojiano, kurekodi taarifa, uwekaji wasifu wa washukiwa, ufukuaji, uchunguzi wa miili, kutafuta taarifa, ukusanyaji wa vielelezo, sampuli za DNA na taratibu nyingine za uchunguzi. Ili kuimarisha zaidi mchakato huo, wataalamu wengine kama wanapatholojia na maafisa  wa kemia kutoka serikali waliitwa kutoa utaalamu wao, hasa katika ufukuaji na upasuaji wa maiti. Wachunguzi hao walibaini kuwa hii ni juhudi ya pamoja inayolenga kuleta uwazi na haki katika kesi tata iliyopo. Timu zilizokuwa mstuni Shakahola ziliongozwa na Mkurugenzi wa Idara ya Mauaji Martin Nyuguto Idadi ya wapelelezi ambao wamefanya kazi naye, walimtaja kuwa mkali na shupavu katika kazi zake. “Hii ni kesi ambayo itachukua miaka kumi kukamilika kwa sababu ya ukubwa na upekee wake na baadhi yetu huenda tusiwe katika huduma. Hivi majuzi, nilienda kortini kutoa ushahidi katika kesi ya marehemu Samuel Kamau, mwanariadha wa zamani kwa mwaka wa kumi na moja sasa. Je, Shakahola? Kwa hivyo kesi hii inataka kuhojiwa kwa uangalifu na uhifadhi wa nyaraka kwa sababu ni kesi ambayo huenda ikachukua miaka kadhaa kukamilika,” Bw Nyuguto alisema kwenye jarida la mahojiano la DCI. Kulingana na Bw Nyuguto, alijipata katikati ya kesi ya Shakahola wakati DCIO wa wakati huo Malindi alipompigia simu akiomba usaidizi wao. “Mara moja nilikusanya timu ya maafisa na kuondoka kuelekea Malindi. DCIO alikuwa amepata agizo la kufukuliwa kwa kaburi kutoka kwa mahakama ya Malindi na alihitaji utaalam wetu katika kufanya uchunguzi wa kina kwa kuwa mshukiwa aliyehusika alikuwa mkosaji ambaye hapo awali alikuwa akikabiliana na sheria na angehakikisha kwamba angeachiliwa kila anapokamatwa.” Kikosi cha wakuu wa mauaji kwa ushirikiano na wanapatholojia wa serikali walifika Malindi mwezi wa Aprili tarehe 19 katika kile Bw Nyuguto anasema waliitwa kusaidia katika ufukuzi wa miili ya watoto wawili. Bw Nyuguto alifichua kwamba walikuwa wakiongozwa na watoto wawili waliokuwa wametoroka Shakahola na kwa pamoja walielekea Shakahola Kwa Mackenzie. Bw Nyuguto alisema kabla hata hawajafika eneo la kaburi walipofaa kufukua, alibaini makaburi kadhaa na kwaushirikiano akawaeleza timu yake ya kuwa walikuwa wakitembea juu ya makaburi mengi. “Mara tu nilipokamilisha sentensi yangu tulikutana na kundi la watu waliodhoofika wakiwa wamelala chini wakiwa hoi wakiomba msaada. Baadhi ya walioomba kusaidiwa walikuwa tayari wamefariki na kutufanya kusitisha oparesheni yetu na kuanza kuwaokoa waliokuwa hai,” Bw Nyuguto alisema. Alibainisha siku hiyo waliweza kuokoa watu kati ya 18 hadi 19, Bw Nyuguto alisema mara moja alilazimika kumpigia simu mkuu wa DCI Bw Amin, na kumweleza ukubwa wa waliyoshuhudia. Kwa upande wake RCIO wa Pwani Ali Samatar, alikuwa na maneno machache ya kuhitimisha jukumu lake kuu katika uchunguzi wa Shakahola. “Sisi ni baadhi ya timu ya mashirika mengi yaliyowekwa pamoja ili kuhakikisha kesi hii ya Shakahola inatatuliwa na wahalifu kutiwa hatiani.” Bw Samatar alimwambia mwandishi wa jarida la DCI. Kesi ya Shakahola haikuwa tu tukio la kushangaza kwa wapelelezi wakuu bali pia kwa Daktari Mkuu wa Patholojia wa Serikali Dkt Johansen Oduor na timu yake. Dkt Oduor anabainisha kuwa walilazimika kugawanya timu hiyo katika makundi matatu ili kushughulikia uchunguzi wa maiti kutokana na ukubwa wa miili waliyokuwa wakikabiliana nayo. Kila kundi, alisema, lilijumuisha wataalam wa magonjwa, wauguzi, maafisa wa eneo la uhalifu, maafisa wa uchunguzi, na wale kutoka kwa mkemia wa serikali(government chemist officers). Dkt Oduor alieleza walikumbana na changamoto mbalimbali kama vile chumba cha kuhifadhia maiti cha Malindi ambacho alibainisha kuwa ndogo na hakiwezi kumudu halaiki za maiti, hivyo kumlazimu mmoja wa washirika wao Kamati ya Kimataifa ya Msalaba Mwekundu (ICRC) kutoa majokofu mawili yanayohamishika kusaidia kuhifadhi miili hiyo. . Dkt Oduor alieleza kuwa walilazimika kutafuta mbinu ya kupambana na viwango vya juu vya joto vya Malindi kwa kuchukua mapumziko ili kunywa maji. Kufuatia uvundo wa miili iliyoharibika, timu hiyo ilibainisha kuwa ilibidi kutafuta njia ya kujishughulisha kwa kujiliwaza kupitia kusikiliza muziki kupitia spika iliyoletwa na Dkt Oduor. Hii, walibaini, pia ilikuwa njia ya kuhakikisha hali yao ya afya ya akili iko katika udhibiti. Wanasaikolojia pia walipatikana wakiwapa vikao vya vikundi na vya mtu binafsi vya mijadala. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  